ΚΟΙΝΗ ΘΕΣΗ (ΕΚ) αριθ. 38/1999

η οποία καθορίστηκε από το Συμβούλιο στις 13 Σεπτεμβρίου 1999

για την έκδοση της απόφασης αριθ. .../1999/ΕΚ του Ευρωπαϊκού Κοινοβουλίου και του Συμβουλίου, της ..., για την τροποποίηση της απόφασης αριθ. 210/97/ΕΚ σχετικά με τη θέσπιση προγράμματος δράσης για τα τελωνεία στην Κοινότητα ("Τελωνείο 2000") και για την κατάργηση της απόφασης 91/341/ΕΟΚ του Συμβουλίου

(1999/C 317/02)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 95,

την πρόταση της Επιτροπής(1),

τη γνώμη της Οικονομικής και Κοινωνικής Επιτροπής(2),

Αποφασίζοντας σύμφωνα με τη διαδικασία του άρθρου 251 της συνθήκης(3),

Εκτιμώντας τα ακόλουθα:

(1) η απόφαση αριθ. 210/97/ΕΚ του Ευρωπαϊκού Κοινοβουλίου και του Συμβουλίου, της 19ης Δεκεμβρίου 1996, σχετικά με τη θέσπιση προγράμματος δράσης για τα τελωνεία στην Κοινότητα ("Τελωνείο 2000")(4), δημιούργησε ένα κοινό πλαίσιο στόχων που στηρίζει τη δράση της Κοινότητας στον τελωνειακό τομέα με σκοπό να βελτιωθούν η αποτελεσματικότητα και η ομοιογένεια της τελωνειακής δράσης στο πλαίσιο της εσωτερικής αγοράς·

(2) η λειτουργία των συστημάτων ανταλλαγής πληροφοριών σε κοινοτικό επίπεδο στον τελωνειακό τομέα απέδειξε τη χρησιμότητα της πληροφορικής προκειμένου να εξασφαλιστεί η ορθή εφαρμογή των τελωνειακών διαδικασιών σε κάθε σημείο του τελωνειακού εδάφους της Κοινότητας και η προστασία των ιδίων πόρων της Κοινότητας, με παράληλη μείωση στο ελάχιστο του διοικητικού κόστους· τα συστήματα αυτά αποδείχτηκαν θεμελιώδη μέσα συνεργασίας μεταξύ των τελωνειακών διοικήσεων της Ευρωπαϊκής Ένωσης·

(3) θα πρέπει να δημιουργηθούν συστήματα επικοινωνίας και ανταλλαγής πληροφοριών και να εξασφαλιστεί ότι οι μελλοντικές ανάγκες των τελωνειακών συστημάτων θα ικανοποιηθούν, προκειμένου να διασφαλιστεί η συνέχιση της συνεργασίας·

(4) 18 εκατομμύρια περίπου πράξεις διαμετακόμισης διεκπεραιώνονται ετησίως στην Ευρωπαϊκή Ένωση και η ανάπτυξη του νέου μηχανοργανωμένου συστήματος διαμετακόμισης αντιπροσωπεύει το 23 % του συνολικού προϋπολογισμού του προγράμματος "Τελωνείο 2000"· ωστόσο, στην έκθεση σχετικά με την εφαρμογή του εν λόγω προγράμματος επισημαίνεται ότι έχουν σημειωθεί σημαντικές καθυστερήσεις όσον αφορά τη μηχανοργάνωση του συστήματος διαμετακόμισης·

(5) μια υψηλού επιπέδου κατάρτιση, ισοδύναμης ποιότητας σε όλη την Κοινότητα, αποτελεί εγγύηση για την υλοποίηση των στόχων του παρόντος προγράμματος· για να ενισχυθεί η συνοχή της κοινοτικής προσπάθειας, ώστε να βελτιωθούν η αποτελεσματικότητα και η ομοιογένεια της τελωνειακής δράσης στην Κοινότητα, θα πρέπει να βελτιωθεί η επαγγελματική κατάρτιση των υπαλλήλων των τελωνειακών διοικήσεων των κρατών μελών, όπως έχει ορισθεί στο πρόγραμμα Matthaeus, το οποίο θεσπίσθηκε με την απόφαση 91/341/ΕΟΚ του Συμβουλίου(5), στο πλαίσιο του προγράμματος "Τελωνείο 2000"·

(6) για να εξασφαλιστεί η συνοχή της κοινοτικής δράσης, προκειμένου να βοηθηθούν οι εθνικές διοικήσεις να βελτιώσουν την τελωνειακή δράση στο πλαίσιο της εσωτερικής αγοράς, είναι αναγκαίο να εξασφαλιστεί μια ενιαία προσέγγιση όσον αφορά την υλοποίηση των δράσεων αυτών·

(7) το καλύτερο μέσο για να εξασφαλιστεί η ενιαία αυτή άποψη είναι να ενσωματωθεί το σύνολο των δράσεων που αφορούν τις μεθόδους εργασίας, η μηχανοργάνωση και η κατάρτιση των υπαλλήλων των τελωνειακών διοικήσεων, σε μια ενιαία νομική πράξη και να εξασφαλιστεί η χρηματοδότηση των δράσεων αυτών από μία και μοναδική γραμμή του προϋπολογισμού·

(8) η ενιαία αυτή προσέγγιση θα διασφαλίσει όχι μόνο την απαραίτητη δημοσιονομική διαφάνεια για το Ευρωπαϊκό Κοινοβούλιο, το Συμβούλιο και την Επιτροπή, αλλά και τη διαφάνεια του συνόλου της ευρωπαϊκής τελωνειακής πολιτικής·

(9) η καταπολέμηση της απάτης και η εύρυθμη λειτουργία του τομέα αποτελούν προτεραιότητες κατά την εφαρμογή του προγράμματος·

(10) το πρόγραμμα θα πρέπει να είναι ανοιχτό στη συμμετοχή των υποψηφίων χωρών της Κεντρικής και Ανατολικής Ευρώπης, της Κύπρου και της Μάλτας·

(11) η Ευρωπαϊκή Ένωση πρότεινε να μπορεί να συμμετάσχει και η Τουρκία, κατά περίπτωση, σε ορισμένα κοινοτικά προγράμματα με τους ίδιους όρους με αυτούς που ισχύουν για τις συνδεδεμένες χώρες της Κεντρικής και Ανατολικής Ευρώπης·

(12) οι εισπράξεις από τις προαναφερόμενες τρίτες χώρες, δεδομένου ότι αποτελούν πόρους που προκαταλογίζονται στο εν λόγω πρόγραμμα, θα πρέπει να εγγράφονται ως τέτοιοι πόροι στην αντίστοιχη θέση δαπανών·

(13) η παρούσα απόφαση καθορίζει, για όλη τη διάρκεια του προγράμματος, χρηματοδοτικό πλαίσιο που αποτελεί την προνομιακή αναφορά, σύμφωνα με το σημείο 33 της διοργανικής συμφωνίας μεταξύ του Ευρωπαϊκού Κοινοβουλίου, του Συμβουλίου και της Επιτροπής, της 6ης Μαΐου 1999, για τη δημοσιονομική πειθαρχία και τη βελτίωση της διαδικασίας του προϋπολογισμού(6)·

(14) προκειμένου να παραχθούν όλα τα αποτελέσματα των τροποποιήσεων που επιφέρει η παρούσα απόφαση, είναι σκόπιμο να παραταθεί η περίοδος εκτέλεσης του προγράμματος "Τελωνείο 2000" έως τις 31 Δεκεμβρίου 2002·

(15) για να βοηθηθεί η Επιτροπή στη διαχείριση του προγράμματος και στη θέσπιση λεπτομερειών εφαρμογής, είναι αναγκαίο να συσταθεί επιτροπή·

(16) όλες οι αποφάσεις που λαμβάνονται στο πλαίσιο της επιτροπολογίας θα πρέπει να είναι διαφανείς τόσο για το Ευρωπαϊκό Κοινοβούλιο όσο και για τις τελωνειακές διοικήσεις και τους οικονομικούς φορείς·

(17) δεδομένης της σημασίας που θα πρέπει να δοθεί στην δημοσιονομική διαφάνεια,

ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η απόφαση αριθ. 210/97/ΕΚ τροποποιείται ως εξής:

1. Το άρθρο 1 τροποποιείται ως εξής:

α) η παράγραφος 2 αντικαθίσταται από το ακόλουθο κείμενο:

"2. Το πρόγραμμα δράσης ονομάζεται πρόγραμμα 'Τελωνείο 2002' και εφαρμόζεται για την περίοδο από 1ης Ιανουαρίου 1996 έως 31 Δεκεμβρίου 2002."

β) παρεμβάλλεται η ακόλουθη παράγραφος:

"2Α. Η στρατηγική της τελωνειακής πολιτικής καθορίζεται σε συνεργασία της Επιτροπής με τα κράτη μέλη στα πλαίσια της επιτροπής τελωνειακής πολιτικής, η οποία αποτελείται από τους γενικούς διευθυντές των τελωνείων της Επιτροπής και των κρατών μελών ή από τους αντιπροσώπους τους. Η Επιτροπή ενημερώνει τακτικά την εν λόγω επιτροπή για τα μέτρα σχετικά με την εφαρμογή του προγράμματος.".

2. Το άρθρο 3 απαλείφεται.

3. Το άρθρο 8 τροποποιείται ως εξής:

α) στην παράγραφο 2 σημείο 2 δεύτερη περίπτωση, οι λέξεις "έως το 1998" διαγράφονται.

β) προστίθενται οι ακόλουθες παράγραφοι:

"3. Η μηχανοργάνωση του κοινοτικού καθεστώτος διαμετακομίσεως, η οποία αναφέρεται στην παράγραφο 2 σημείο 2 δεύτερη περίπτωση, πρέπει να έχει τεθεί σε πλήρη λειτουργία έως τις 30 Ιουνίου 2003. Η Επιτροπή ενημερώνει αμέσως το Ευρωπαϊκό Κοινοβούλιο και το Συμβούλιο, σχετικά με οιαδήποτε καθυστέρηση προκύψει κατά την υλοποίηση του νέου μηχανογραφημένου συστήματος διαμετακόμισης (NSTI).

4. Σε όλες τις δράσεις που εφαρμόζονται στο πλαίσιο του παρόντος προγράμματος, ενσωματώνονται στοιχεία για την καταπολέμηση της απάτης, εκτός εάν αυτά παρεμποδίζουν την επιτυχή ολοκλήρωση των ίδιων των δράσεων.".

4. Στο άρθρο 11 οι λέξεις "Στο πλαίσιο του άρθρου 3" αντικαθίστανται από τις λέξεις "στο πλαίσιο της διαδικασίας που προβλέπεται στο άρθρο 16Β.".

5. Στο άρθρο 12 προστίθεται η ακόλουθη παράγραφος:

"5. Με την επιφύλαξη των τροποποιήσεων του δημοσιονομικού κανονισμού, της 21ης Δεκεμβρίου 1997, που εφαρμόζεται στο γενικό προϋπολογισμό των Ευρωπαϊκών Κοινοτήτων(7) και της απόφασης 94/728/ΕΚ, Ευρατόμ του Συμβουλίου, της 31ης Οκτωβρίου 1994, για το σύστημα των ιδίων πόρων των Ευρωπαϊκών Κοινοτήτων(8), η Επιτροπή επιδιώκει να ορίσει, σε συνεργασία με τα κράτη μέλη, κριτήρια επιδόσεως προκειμένου να συμβάλει στον έλεγχο της επίδοσης των κρατών μελών κατά τη διαχείριση της είσπραξης των τελωνειακών δασμών.".

6. Παρεμβάλλεται το ακόλουθο άρθρο:

"Άρθρο 13Α

Συστήματα επικοινωνίας και ανταλλαγής πληροφοριών, εγχειρίδια και οδηγοί

1. Η Επιτροπή και τα κράτη μέλη εξασφαλίζουν το λειτουργικό χαρακτήρα των συστημάτων επικοινωνίας και ανταλλαγής πληροφοριών, εγχειριδίων και οδηγών που υπάρχουν και που κρίνουν ότι είναι αναγκαία. Δημιουργούν τα νέα συστήματα επικοινωνίας και ανταλλαγής πληροφοριών, εγχειρίδια και οδηγούς που κρίνουν αναγκαία και διατηρούν το λειτουργικό τους χαρακτήρα.

2. Τα κοινοτικά στοιχεία των συστημάτων επικοινωνίας και ανταλλαγής πληροφοριών είναι οι βάσεις κοινοτικών δεδομένων που αποτελούν μέρος αυτών των συστημάτων, ο υλικός εξοπλισμός, το λογισμικό και οι συνδέσεις του δικτύου που πρέπει να είναι κοινά σε όλα τα κράτη μέλη για να εξασφαλιστεί η διασύνδεση και η διαλειτουργικότητα των συστημάτων, είτε αυτά είναι εγκατεστημένα στα κτίρια της Επιτροπής (ή ενός υπεργολάβου που έχει ορισθεί) ή στις εγκαταστάσεις των κρατών μελών (ή ενός υπεργολάβου που έχει ορισθεί).

3. Τα μη κοινοτικά στοιχεία των συστημάτων επικοινωνίας και ανταλλαγής πληροφοριών είναι οι εθνικές βάσεις δεδομένων που αποτελούν μέρος αυτών των συστημάτων, οι συνδέσεις του δικτύου μεταξύ των κοινοτικών και μη κοινοτικών στοιχείων, καθώς και το λογισμικό και ο υλικός εξοπλισμός που κάθε κράτος μέλος κρίνει ότι είναι χρήσιμος για την πλήρη εκμετάλλευση αυτών των συστημάτων στο σύνολο της διοίκησης."

7. Το άρθρο 14 τροποποιείται ως εξής:

α) στην παράγραφο 1, οι λέξεις "την απόφαση 91/341/ΕΟΚ και" απαλείφονται·

β) η παράγραφος 5 απαλείφεται.

8. Παρεμβάλλεται το ακόλουθο άρθρο:

"Άρθρο 14Α

Ανταλλαγές υπαλλήλων, και σεμινάρια

1. Η Επιτροπή και τα κράτη μέλη διοργανώνουν ανταλλαγές υπαλλήλων. Κάθε ανταλλαγή αφορά μια συγκεκριμένη επαγγελματική δραστηριότητα και αποτελεί αντικείμενο επαρκούς προετοιμασίας και εκ των υστέρων αξιολόγησης από τους ενδιαφερόμενους υπαλλήλους και διοικήσεις.

Τα κράτη μέλη λαμβάνουν τα αναγκαία μέτρα ώστε οι υπάλληλοι να συμμετέχουν αποτελεσματικά στις δραστηριότητες της διοίκησης υποδοχής. Προς το σκοπό αυτό, εξουσιοδοτούν τους υπαλλήλους που αποτελούν αντικείμενο ανταλλαγών να διεκπεραιώνουν τις διατυπώσεις τις σχετικές με τις πράξεις που τους έχουν ανατεθεί. Όταν το επιβάλλουν οι περιστάσεις, και προκειμένου ιδίως να ληφθούν υπόψη οι ιδιαίτερες απαιτήσεις της έννομης τάξης εκάστου κράτους μέλους, οι αρμόδιες αρχές των κρατών μελών μπορούν να περιορίζουν την έκταση της εν λόγω εξουσιοδότησης.

Κατά τη διάρκεια της ανταλλαγής, η αστική ευθύνη του υπαλλήλου, κατά την άσκηση των καθηκόντων του, εξομοιώνεται με εκείνη των εθνικών υπαλλήλων της διοίκησης υποδοχής. Οι υπάλληλοι που συμμετέχουν σε ανταλλαγή υπόκεινται στους ίδιους κανόνες όσον αφορά το επαγγελματικό απόρρητο όπως και οι εθνικοί υπάλληλοι της χώρας υποδοχής.

2. Η Επιτροπή και τα κράτη μέλη διοργανώνουν σεμινάρια στα οποία συμμετέχουν υπάλληλοι των διοικήσεων των κρατών μελών και της Επιτροπής και, εφόσον κριθεί αναγκαίο, αντιπρόσωποι των οικονομικών και πανεπιστημιακών κύκλων."

9. Παρεμβάλλονται τα ακόλουθα άρθρα:

"Άρθρο 16Α

Συμμετοχή των υποψηφίων χωρών

Το πρόγραμμα είναι ανοιχτό στη συμμετοχή των υποψηφίων χωρών της Κεντρικής και Ανατολικής Ευρώπης σύμφωνα με τις διατάξεις των ευρωπαϊκών συμφωνιών για τον καθορισμό των λεπτομερειών και των όρων αυτής της συμμετοχής, όπως επίσης και στη συμμετοχή της Κύπρου και της Μάλτας, στο βαθμό που το επιτρέπει η κοινοτική νομοθεσία στον τελωνειακό τομέα. Στο πλαίσιο της τελωνειακής ένωσης, το πρόγραμμα είναι επίσης ανοιχτό στη συμμετοχή της Τουρκίας, στο βαθμό που το επιτρέπει η κοινοτική νομοθεσία στον τελωνειακό τομέα.

Η ετήσια ανάλυση των πιστώσεων που προορίζονται για τη συγχρηματοδότηση του παρόντος προγράμματος δημοσιεύεται στο τμήμα III μέρος Β παράρτημα IV του προϋπολογισμού της Ευρωπαϊκής Ένωσης.

Άρθρο 16Β

Επιτροπή

1. Η Επιτροπή εξασφαλίζει την εφαρμογή του προγράμματος. Προς το σκοπό αυτό, επικουρείται από διαχειριστική επιτροπή η οποία απαρτίζεται από αντιπροσώπους των κρατών μελών και της οποίας προεδρεύει ο αντιπρόσωπος της Επιτροπής.

2. Ο αντιπρόσωπος της Επιτροπής υποβάλλει στην επιτροπή σχέδιο των ληπτέων μέτρων. Η επιτροπή διατυπώνει τη γνώμη της επί του σχεδίου αυτού εντός προθεσμίας που μπορεί να ορίσει ο πρόεδρος ανάλογα με το επείγον του θέματος. Η γνώμη δίδεται με την πλειοψηφία που προβλέπεται στο άρθρο 205 παράγραφος 2 της συνθήκης στην περίπτωση των αποφάσεων που καλείται να εγκρίνει το Συμβούλιο μετά από πρόταση της Επιτροπής. Οι ψήφοι των αντιπροσώπων των κρατών μελών στην επιτροπή σταθμίζονται με τον τρόπο που ορίζεται στο εν λόγω άρθρο. Ο πρόεδρος δεν λαμβάνει μέρος στην ψηφοφορία.

3. Αν το Ευρωπαϊκό Κοινοβούλιο δηλώσει με αιτιολογημένο ψήφισμα ότι σχέδιο εκτελεστικών μέτρων του οποίου μελετάται η έγκριση και το οποίο υποβλήθηκε στην διαχειριστική επιτροπή που προβλέπεται στην παράγραφο 1 υπερβαίνει τις εκτελεστικές αρμοδιότητες που προβλέπονται στην παρούσα πράξη, η Επιτροπή επανεξετάζει το εν λόγω σχέδιο. Λαμβάνοντας υπόψη το ψήφισμα αυτό, η Επιτροπή μπορεί, εντός των προθεσμιών της εν εξελίξει διαδικασίας, να υποβάλει στην επιτροπή νέο σχέδιο εκτελεστικών μέτρων, να συνεχίσει τη διαδικασία ή να υποβάλει στο Ευρωπαϊκό Κοινοβούλιο και το Συμβούλιο πρόταση βάσει της συνθήκης. Η Επιτροπή ενημερώνει το Ευρωπαϊκό Κοινοβούλιο και την επιτροπή για τη συνέχεια που σκοπεύει να δώσει στο ψήφισμα του Ευρωπαϊκού Κοινοβουλίου και την αιτιολογεί.

4. Η Επιτροπή, με την επιφύλαξη της παραγράφου 3, εγκρίνει μέτρα τα οποία εφαρμόζονται αμέσως. Ωστόσο, εάν τα μέτρα αυτά δεν είναι σύμφωνα με τη γνώμη που διατύπωσε η επιτροπή, ανακοινώνονται αμέσως από την Επιτροπή στο Συμβούλιο. Στην περίπτωση αυτή, η Επιτροπή μπορεί να αναβάλει την εφαρμογή των μέτρων που αποφάσισε για διάστημα το οποίο δεν μπορεί να υπερβαίνει τους τρεις μήνες από την ημερομηνία της ανακοίνωσης.

5. Το Συμβούλιο μπορεί, με ειδική πλειοψηφία, να λάβει διαφορετική απόφαση εντός της προθεσμίας που προβλέπεται στην παράγραφο 4."

10. Το άρθρο 17 τροποποιείται ως εξής:

α) οι παράγραφοι 2 και 3 αντικαθίστανται από το ακόλουθο κείμενο:

"2. Τα κράτη μέλη διαβιβάζουν στην Επιτροπή:

- το αργότερο στις 31 Δεκεμβρίου 2000, ενδιάμεση έκθεση και

- το αργότερο στις 31 Δεκεμβρίου 2002, τελική έκθεση

για την υλοποίηση του παρόντος προγράμματος.

3. Η Επιτροπή υποβάλει στο Ευρωπαϊκό Κοινοβούλιο και στο Συμβούλιο:

- το αργότερο στις 30 Ιουνίου 2001, ενδιάμεση έκθεση για την υλοποίηση του παρόντος προγράμματος,

- το αργότερο στις 30 Ιουνίου 2001, ανακοίνωση για την σκοπιμότητα της συνέχισης του παρόντος προγράμματος, συνοδευόμενη, ενδεχομένως, από ανάλογη πρόταση,

- το αργότερο στις 30 Ιουνίου 2003, τελική έκθεση για την υλοποίηση του παρόντος προγράμματος.

Οι εκθέσεις αυτές διαβιβάζονται επίσης, για ενημέρωση, στην Οικονομική και Κοινωνική Επιτροπή."·

β) προστίθεται η ακόλουθη παράγραφος:

"4. Η ανακοίνωση και η τελική έκθεση που αναφέρονται στην παράγραφο 3 αναλύουν στο σύνολό της την πρόοδο που επιτεύχθηκε για κάθε δράση του προγράμματος. Συνοδεύονται από επισυναπτόμενη έκθεση στην οποία αναλύονται τα ισχυρά και τα αδύνατα σημεία των τελωνειακών συστημάτων πληροφορικής πάσης φύσεως, τα οποία συμβάλλουν στην υλοποίηση της εσωτερικής αγοράς.

Στις επισυναπτόμενες αυτές εκθέσεις διατυπώνεται κάθε χρήσιμη πρόταση ώστε να εξασφαλίζεται ίδια μεταχείριση στους ενδιαφερομένους σε κάθε σημείο του τελωνειακού εδάφους της Κοινότητας και ώστε η συγκέντρωση πληροφοριών να χρησιμεύει στην πραγματική προάσπιση των οικονομικών συμφερόντων της Κοινότητας.".

11. Στο άρθρο 18, η παράγραφος 1 αντικαθίσταται από το ακόλουθο κείμενο:

"1. Με την επιφύλαξη των δράσεων των οποίων η χρηματοδότηση προβλέπεται στο πλαίσιο άλλων κοινοτικών προγραμμάτων, το χρηματοδοτικό πλαίσιο για την εκτέλεση του παρόντος προγράμματος, για την περίοδο από 1ης Ιανουαρίου 1996 έως 31ης Δεκεμβρίου 2002, ορίζεται σε 135 εκατομμύρια ευρώ, σύμφωνα με τις λεπτομέρειες του παραρτήματος.

Οι ετήσιες πιστώσεις επιτρέπονται εντός των ορίων των δημοσιονομικών προοπτικών.".

12. Το παράρτημα αντικαθίσταται από το κείμενο που περιλαμβάνεται στο παράρτημα της παρούσας απόφασης.

Άρθρο 2

Η απόφαση 91/341/ΕΟΚ καταργείται από την ημερομηνία έναρξης ισχύος της παρούσας απόφασης.

Άρθρο 3

Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα των Ευρωπαϊκών Κοινοτήτων.

Άρθρο 4

Η παρούσα απόφαση απευθύνεται στα κράτη μέλη.

...

Για το Ευρωπαϊκό Κοινοβούλιο

Ο Πρόεδρος

Για το Συμβούλιο

Ο Πρόεδρος

(1) ΕΕ C 396 της 19.12.1998, σ. 13, και ΕΕ C 247 Ε της 31.8.1999, σ. 28.

(2) ΕΕ C 138 της 18.5.1999, σ. 1.

(3) Γνώμη του Ευρωπαϊκού Κοινοβουλίου της 15ης Απριλίου 1999 (ΕΕ C 219 της 30.7.1999, σ. 409), κοινή θέση του Συμβουλίου της 13ης Σεπτεμβρίου 1999 και απόφαση του Ευρωπαϊκού Κοινοβουλίου της ... (δεν δημοσιεύθηκε ακόμα στην Επίσημη Εφημερίδα).

(4) ΕΕ L 33 της 4.2.1997, σ. 24.

(5) ΕΕ L 187 της 13.7.1991, σ. 41.

(6) ΕΕ C 172 της 18.6.1999, σ. 1.

(7) ΕΕ L 356 στις 31.12.1977, σ. 1· κανονισμός που τροποποιήθηκε τελευταία από τον κανονισμό (ΕΚ, ΕΚΑΧ, Ευρατόμ) αριθ. 2729/98 (ΕΕ L 347 της 23.12.1998, σ. 3).

(8) ΕΕ L 293 της 12.11.1994, σ. 9.

ΠΑΡΑΡΤΗΜΑ

"ΠΑΡΑΡΤΗΜΑ

Ανάλυση του χρηματοδοτικού πλαισίου που αναφέρεται στο άρθρο 18 παράγραφος 1

>ΘΕΣΗ ΠΙΝΑΚΑ>"

ΑΙΤΙΟΛΟΓΙΚΗ ΕΚΘΕΣΗ ΤΟΥ ΣΥΜΒΟΥΛΙΟΥ

I. ΕΙΣΑΓΩΓΗ

1. Στις 12 Νοεμβρίου 1998, η Επιτροπή υπέβαλε πρόταση, με βάση το άρθρο 95 (παλαιό άρθρο 100Α) της συνθήκης ΕΚ, για την τροποποίηση της απόφασης της 19ης Δεκεμβρίου 1996 σχετικά με τη θέσπιση ενός προγράμματος δράσης για τα τελωνεία στην Κοινότητα ("Τελωνείο 2000")(1).

2. Το Ευρωπαϊκό Κοινοβούλιο και η Οικονομική και Κοινωνική Επιτροπή έδωσαν τη γνώμη τους στις 15 Απριλίου 1999(2) και στις 23/24 Μαρτίου 1999(3), αντιστοίχως.

3. Αφού έλαβε υπόψη της τις γνώμες αυτές, η Επιτροπή διαβίβασε, στις 2 Ιουνίου 1999, τροποποιημένη πρόταση, σύμφωνα με το άρθρο 250 παράγραφος 2 της συνθήκης(4).

4. Στις 13 Σεπτεμβρίου 1999, το Συμβούλιο καθόρισε την κοινή του θέση, σύμφωνα με το άρθρο 251 της συνθήκης.

II. ΣΤΟΧΟΣ

Κύριος στόχος της πρότασης της Επιτροπής είναι να παρατείνει, έως τις 31 Δεκεμβρίου 2002, την απόφαση του 1996 σχετικά με τη θέσπιση προγράμματος δράσης για τα τελωνεία, με ισχύ έως το τέλος του έτους 2000. Επιπλέον, η πρόταση αυτή προχωρεί περισσότερο, αποσκοπώντας να περιλάβει σε μία μόνο νομική πράξη και μία μόνο γραμμή του προϋπολογισμού διάφορες δράσεις που αφορούν ιδίως τη μηχανοργάνωση, την επαγγελματική κατάρτιση και την τεχνική βοήθεια προς ορισμένες τρίτες χώρες.

III. ΑΝΑΛΥΣΗ ΤΗΣ ΚΟΙΝΗΣ ΘΕΣΗΣ

1. Το περιεχόμενο της τροπολογίας αριθ. 1 του Ευρωπαϊκού Κοινοβουλίου καλύπτεται από την απόφαση του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή(5), και ιδίως από το άρθρο 7.

2. Η τροπολογία αριθ. 2 του Ευρωπαϊκού Κοινοβουλίου έχει περιληφθεί, με νέα μορφή, στην αιτιολογική σκέψη 13.

3. Η τροπολογία αριθ. 3 έχει γίνει ουσιαστικά δεκτή από το Συμβούλιο και περιληφθεί στην αιτιολογική σκέψη 4. Εντούτοις, το Συμβούλιο συμφώνησε με τη γνώμη της Επιτροπής, ότι δηλαδή δεν είναι σκόπιμο να υπογραμμίζεται, σε νομική πράξη, η διάρκεια της καθυστέρησης που σημειώνεται στην τρέχουσα διαδικασία μηχανοργάνωσης του συστήματος διαμετακόμισης.

4. Οι τροπολογίες αριθ. 4, 6, 7, 9 και 10, που αφορούν το αιτιολογικό, έχουν περιληφθεί εξ ολοκλήρου στην κοινή θέση. Η τροπολογία αριθ. 8, που δεν είχε περιληφθεί στην τροποποιημένη πρόταση της Επιτροπής, περιέχεται, με διαφορετική μορφή, στην αιτιολογική σκέψη 15 (βλέπε παρακάτω τις παρατηρήσεις του σημείου 5).

5. Όσον αφορά τις τροπολογίες αριθ. 11 και 18 σχετικά με την επιτροπολογία, το Συμβούλιο επέλεξε μια νέα προσέγγιση, που εισάγει διάκριση μεταξύ, αφενός, των θεμάτων στρατηγικής της τελωνειακής πολιτικής και, αφετέρου, των ζητημάτων που συνδέονται με την εφαρμογή του προγράμματος. Η τελωνειακή στρατηγική θα καθορισθεί με συνεργασία μεταξύ της Επιτροπής και των κρατών μελών, στο πλαίσιο της επιτροπής τελωνειακής πολιτικής, που συνεδριάζει σε επίπεδο γενικών διευθυντών των τελωνείων ή αναπληρωτών των διευθυντών αυτών. Αυτό προβλέπεται σε μια νέα παράγραφο 2Α, που έχει προστεθεί στο άρθρο 1 της απόφασης.

Το πρόγραμμα θα θέσει σε εφαρμογή η Επιτροπή, επικουρούμενη από μια επιτροπή διαχείρισης, όπως προβλέπει το νέο άρθρο 16Γ.

6. Οι τροπολογίες αριθ. 12, 13, 14, 15, 16, 17 και 19 έχουν εξ ολοκλήρου περιληφθεί στην κοινή θέση του Συμβουλίου.

7. Ως προς την τροπολογία αριθ. 20, που αφορά δημοσιονομικά θέματα, το Συμβούλιο συμφώνησε με μια συμβιβαστική λύση που ορίζει το ποσό χρηματοδότησης για την εκτέλεση του προγράμματος σε 135 εκατ. ευρώ, σύμφωνα με τις λεπτομέρειες και την κατανομή που περιέχονται σε παράρτημα της πράξης.

8. Τέλος, σε σχέση με την πρόταση της Επιτροπής, το Συμβούλιο εισήγαγε ορισμένες τροποποιήσεις γενικού χαρακτήρα. Οι νέες αυτές διατάξεις αφορούν

- το άρθρο 1 παράγραφος 2: η ονομασία του προγράμματος γίνεται πρόγραμμα "Τελωνείο 2002",

- το νέο άρθρο 13Α παράγραφος 2: έχει προστεθεί μνεία των "κοινοτικών βάσεων δεδομένων",

- το νέο άρθρο 14Α παράγραφος 1 δεύτερο εδάφιο: νέες διατάξεις αφορούν τις αρμοδιότητες των υπαλλήλων που συμμετέχουν σε ανταλλαγές,

- το άρθρο 17: οι ημερομηνίες υποβολής των εκθέσεων από τα κράτη μέλη και την Επιτροπή έχουν μεταβληθεί.

IV. ΣΥΜΠΕΡΑΣΜΑ

Το Συμβούλιο κρίνει ότι η κοινή θέση ανταποκρίνεται στους στόχους για την παράταση και την επέκταση του κοινοτικού προγράμματος δράσης στον τελωνειακό τομέα. Η νέα αυτή πράξη αναμένεται ότι θα επιτρέψει, όχι μόνο τη συνέχιση των τρεχουσών δράσεων, αλλά και την ανάπτυξη ορισμένων ιδιαίτερα σημαντικών δράσεων, όπως η μηχανοργάνωση των συστημάτων διαμετακόμισης, που αποτελεί στοιχείο πρωταρχικής σημασίας για την καταπολέμηση της απάτης.

Επιδιώκοντας τους στόχους αυτούς, το Συμβούλιο αποδέχθηκε ουσιαστικά τις τροπολογίες του Ευρωπαϊκού Κοινοβουλίου.

(1) ΕΕ C 396 της 19.12.1998, σ. 13.

(2) ΕΕ C 219 της 30.7.1999, σ. 409.

(3) ΕΕ C138 της 18.5.1999, σ. 1.

(4) ΕΕ C 247 E της 31.8.1999, σ. 28.

(5) ΕΕ L 184 της 17.7.1999, σ. 23.